Palins comeback
Tro det eller ei; det er først nå det begynner. 1. februar holder USA sitt første primærvalg i delstaten Iowa i Midtvesten, og dermed er kappløpet mot Det hvite hus som går frem til tirsdag 4. november i gang. Det kan bli et nesten like spennende løp som i 2008, men i år er det først og fremst republikanerne som står for den innledende spenningen. De to frontkandidatene, Ted Cruz og Donald Trump representerer begge ytterste høyre i partiet, og har klart å holde en borgefred til nå. Men i Iowa braker de sammen; det er en av de få statene hvor Cruz har ledet over Trump en god stund. Og hvem drar så Trump opp av hatten for å forandre oddsene? Selveste Sarah Palin. I en seanse natt til onsdag som kunne vært trukket rett t av Saturday Night Live med Tina Fey og Darrell Hammond, (Han er fra privat sektor. Ikke noen politiker! Kan jeg få et «Halleluja»?) la Palin sin fulle støtte bak Trumps kandidatur. Videoen går sin seiersgang over både etablerte og sosiale medier, og tidsskriftet Newyorker mener det «styrker Trumps ledelse blant idiotene». Men det man hånflirer av i Europa og på østkysten av USA, har en helt annen virkning i Iowa. Sarah Palin står sterkt blant konservative, evangeliske kristne. En gruppe Ted Cruz selv tilhører, og som den kjente rundbrenner og banemesteren Trump har et langt dårligere grep på. Palins varme anbefaling kan det være det dyttet Trump trenger for å passere Cruz i denne avgjørende staten. Avgjørende, i hvert fall for Cruz. Mange mener at Iowa vil være bære eller briste for ham. For Palin ligger også mye i potten. Dersom hennes nådeslag har styrke til å løfte Trump opp og forbi Cruz, har hun demonstrert formidable politiske krefter. Hun vil kunne spille en avgjørende rolle gjennom resten av valgkampen. Skulle Trump, mot de fleste eksperters oppfatning, klare å sikre seg det endelige kandidaturet, vil hun igjen være aktuell som visepresidentkandidat. Sannsynligvis vil Trump velge en mer politisk moderat kandidat for å tekkes sentrum. Men det finnes andre fine stillinger en presidentkandidat kan friste med. Utenriksminister, for eksempel.
Primærvalget i Iowa om knapt to uker blir Sarah Palins største politiske styrkeprøve siden hun hjalp John McCain å tape presidentvalget i 2008.